Prova të reja për sistemin e planifikuar të mbrojtjes nga raketat
Pentagoni thotë se një provë e suksesshme e zhvilluar kohët e fundit në sistemin e mbrojtjes nga raketat mund të rrisë përkrahjen publi
Pentagoni thotë se të premten e kaluar, një raketë e hedhur nga Baza e Forcave Ajrore Vanderberg në Kaliforni fluturoi mbi Oqeanin Paqësor dhe shkatërroi një raketë të hedhur 24 minuta përpara nga Ishulli Kodiak në Alaskë. Testi u bë për të simuluar një sulm nga një vend si Koreja e Veriut ndaj Shteteve të Bashkuara. Ky sistem është krijuar për të mbrojtur vendin kundër raketave balistike me rreze të gjatë të cilat mund të përdoren për të sulmuar një qytet amerikan me anë të një arme të shkatërrimit në masë. Drejtori i Agjencisë për Mbrojtjen nga Raketat në Pentagon, Leitnant Gjenerali Henry Obering, thotë se aftësia për të gjurmuar dhe vënë nën shenjestër raketa të veçanta është qenësore për mbrojtjen e vendit. Për t’u mbrojtur nga raketat e Iranit, Shtetet e Bashkuara kanë propozuar ndërtimin e një baterie prej 10 raketash interceptore në Poloni dhe një sistem radarësh në Republikën Çeke. Rusia e kundërshton me forcë këtë plan, dhe ka sugjeruar që në vend të tij të përdoret një radar i kohës së ish-Bashkimit Sovietik në Azerbajxhan si alternativë. Gjenerali Obering thotë se testi i suksesshëm mbi Paqësor mund të rrisë përkrahjen e qeverive evropiane të cilat kanë ngurruar të mbështesin propozimin për mbrojtjen nga raketat. Zoti Obering thotë se Pentagoni do të shtojë masa të tjera në testin e ardhshëm për të parë nëse raketat mbrojtëse mund të dallojnë një raketë sulmuese nga objekte të tjera në hapësirë që mund të përdoret si karrem. Disa ekspertë të jashtëm dyshojnë që testi të ketë qenë aq realist sa ta bëjë sistemin të vlefshëm, veçanërisht kundër raketave që janë të mbrojtura edhe me masa të tilla primitive si balona që përdoren si karrem. Deri tani, sistemi i mbrojtjes nga raketat ka kushtuar 100 miliard dollarë, kosto të cilën gjenerali Obering e mbron. Zoti Obering thotë se që nga viti 2001 ka pasur gjashtë interceptime të suksesshme në nëntë teste të sistemit të mbrojtjes nga raketat me rreze të gjatë. Administrata e presidentit Bush i ka kërkuar Kongresit rreth nëntë miliard dollarë për Agjencinë e Mbrojtjes nga Raketat për vitin 2008, pavarësisht se Kongresi pritet ta ulë këtë shifër. //ad//